As Straubinga Land, des wos seina Zeit wiara heid a Teil vo Niedabayern woa, is anno 1353 am Rengschbuaga Vadrog as Herzogtum Straubing-Holland gfoin und is 1429 am Preßburger Schiedsspruch unda de andan wittlsbeckarischn Teilherzogtima Bayern-Minga, Bayern-Landshuad und Bayern-Inglstadt aufteild won. Da Hauptort Straubing, wo vo 1353–1358 und vo 1387–1397 d Residenzstod vo de Herzeg Albrecht I. und vom Albrecht II. gwen is, is an Bayern-Minga gfoin. Da Herzog Ernst hod sein Buam, an Albrecht, den spädan Herzog, an Albrecht III., ois Statthoida eigsetzt.